Nov 25,2018
ఇప్పట్లో మాకు డబ్బులవసరం లేదు!
న్యూఢిల్లీ: ప్రభుత్వ పథకాల కోసం తాము భారతీయ రిజర్వు బ్యాంక్‌ (ఆర్బీఐ) నుంచి నిధులను కోరుతున్నామంటూ వస్తున్న విమర్శలు సత్యదూరమని ఆర్థిక మంత్రి అరుణ్‌ జైట్లీ అన్నారు. ప్రభుత్వం వద్ద రానున్న ఆరు నెలలకు సరిపడా నిధులున్నాయని ఆయన వివరించారు. ఒక టీవీ చానెల్‌ ప్రతినిధితో ఈ విషయమై ఆయన మాట్లాడుతూ రానున్న ఆరు నెలల వరకు ప్రభుత్వానికి ఎలాంటి ఇతర నిధుల అవసరం లేదని తెలిపారు. ఆర్బీఐ స్వతంత్రతను తక్కువ చేసేలా ప్రభుత్వం వ్యవహరిస్తోందంటూ వస్తోన్న వార్తలకు జైట్లీ స్పందిస్తూ తమ సర్కారు ఆర్బీఐ స్వతంత్రతను గౌరవిస్తూ వస్తోందని అన్నారు. కొన్ని రంగాలు నిధుల కొరతతో పాటు రుణాల లభ్యత లేక సతమతమవుతున్న వేళ తాము ఆయా అంశాలను ఆర్బీఐ దృష్టికి మాత్రమే తీసుకువచ్చినట్టుగా ఆయన తెలిపారు. ఆర్బీఐని పూర్తిగా తమ నియంత్రణలోకి తెచ్చుకొని దాని నిల్వ నిధలను బలవంతంగా వినియోగించుకోవాలని సర్కారు భావిస్తోందంటూ మాజీ ఆర్థిక మంత్రి పి. చిదంబరం ఇటీవల చేసిన వ్యాక్యలు చేయడంతో పాటు.. ఆర్బీఐ వద్ద ఎంత మొత్తంలో నిధులు ఉండాలనే అంశంపై ఒక నిపుణుల కమిటీ వేసేందుకు సన్నాహాలు జరుగుతున్న వేళ జైట్లీ వ్యాక్యలు ప్రాధాన్యతను సంతరించుకున్నాయి.
మీ స్నేహితులకు రికమెండ్ చెయ్యండి